Potrivit IPJ Sibiu, polițiștii sibieni au fost alertați ieri, în jurul orei 15.30, prin apel 112, „cu privire la faptul că o persoană de sex feminin ar fi decedată și ar prezenta leziuni în zona gâtului, într-un imobil din municipiul Sibiu”.
La fața locului s-au deplasat polițiști de investigații criminale, criminaliști, precum și medic legist, care au constatat că este vorba despre o tânără în vârstă de 21 de ani, din județul Brașov.
„Întrucât în urma examinării sumare a cadavrului s-a conturat suspiciunea rezonabilă că decesul ar fi survenit ca urmare a comiterii unei fapte cu violență, cercetările au fost preluate de Parchetul de pe lângă Tribunalul Sibiu, sub aspectul săvârșirii infracțiunii de omor”, a transmis IPJ Sibiu.
După începerea cercetărilor, polițiștii, sprijiniți de jandarmii montani din Păltiniș, au identificat și prins un tânăr, în vârstă de 24 de ani, din județul Sibiu, „bănuit că ar fi comis fapta pe fondul unui conflict spontan cu victima”.
Tânărul a fost dus la audieri.
Prieten al suspectului: „Suferă de mai multe psihoze serioase”
Potrivit presei locale, tânărul acuzat că și-a ucis iubita stătea într-un apartament din Sibiu alături de un prieten și era cunoscut de anturaj ca fumător de canabis. Prietena lui era din Făgăraș, județul Brașov, și venea destul de des la acesta, în Sibiu.
Un apropiat al tânărului a declarat pentru Turnul Sfatului că acesta avea probleme psihice, iar în trecut a fost găsit la Păltiniș în timp ce încerca să se sinucidă.
„Suferă și a suferit de mai multe psihoze serioase. A avut două antecedente serioase. Una în care a mers în Păltiniș să se sinucidă, noi am mers după el și l-am găsit. La câteva zile după prima fază, în care a fugit de acasă, tot cu intenția de suicid, delira. S-au pornit atunci acțiuni de căutare, am fost și noi prezenți. L-au găsit niște oameni cu mașina, la 4 dimineața, tăiat pe mâini”, a susținut un prieten al acestuia.
După acest episod a fost internat la psihiatrie și externat după câteva zile, a mai spus prietenul tânărului.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro